Izčrpno poročilo Evropskemu parlamentu in Svetu o uporabi jamstva EU Evropskega sklada za strateške naložbe (EFSI) in delovanju jamstvenega sklada Evropskega sklada za strateške naložbe (EFSI)

Evropski sklad za strateške naložbe (EFSI) je bil vzpostavljen skupaj z Evropskim svetovalnim vozliščem za naložbe in Evropskim portalom naložbenih projektov v skladu z Uredbo (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (uredba o EFSI), da bi se z mobilizacijo zasebnega financiranja spodbudilo naložbe v Uniji.

Sporazum o upravljanju EFSI in odobritvi jamstva EU (v nadaljnjem besedilu: sporazum o EFSI) sta Komisija in Evropska investicijska banka (EIB) podpisali 22. julija 2015. Prva sprememba in prilagoditev sporazuma o EFSI sta bili podpisani 21. julija 2016. Druga sprememba in prilagoditev sporazuma o EFSI sta bili podpisani 21. novembra 2017.

Uredba o EFSI je bila konec leta 2017 spremenjena z Uredbo (EU) 2017/2396 Evropskega parlamenta in Sveta z dne 13. decembra 2017 o spremembi uredb (EU) št. 1316/2013 in (EU) 2015/1017 v zvezi s podaljšanjem obstoja Evropskega sklada za strateške naložbe ter uvedbo tehničnih izboljšav za ta sklad in Evropsko svetovalno vozlišče za naložbe (v nadaljnjem besedilu: uredba o EFSI 2.0). Z uredbo o EFSI 2.0 se je med drugim povečal obseg jamstva EU in prilagodila ciljna stopnja rezervacij. Tretja sprememba in prilagoditev sporazuma o EFSI sta bila podpisana 9. marca 2018, da bi odražala uredbo o EFSI 2.0.

Člen 18(3)(b) uredbe o EFSI določa, da Komisija do 30. junija 2018 in nato vsaka tri leta objavi izčrpno poročilo o uporabi jamstva EU in delovanju Jamstvenega sklada.

Dodatne podrobne informacije o izvajanju EFSI je mogoče najti v delovnem dokumentu služb Komisije, ki spremlja predlog Komisije za uredbo Evropskega parlamenta in Sveta o vzpostavitvi sklada InvestEU za obdobje 2021–2027 in predstavlja rezultate neodvisne zunanje ocene izvajanja uredbe o EFSI.

Presečni datum za podatke iz tega poročila je 31. december 2017.

2. Jamstvo EU

Unija zagotovi EIB nepreklicno in brezpogojno jamstvo za operacije financiranja in naložbene operacije v okviru EFSI. Jamstvo EU je temelj EFSI. Z zagotavljanjem večjega prevzemanja tveganj za EIB jamstvo EU omogoča povečanje obsega bolj tveganih projektov, ki jih podpirajo operacije financiranja in naložbene operacije EIB v okviru dela za infrastrukturo in inovacije, in s tem pomaga pri odpravljanju nedelovanja trga in neoptimalnih naložbenih okoliščin. Jamstvo EU omogoča tudi večji obseg posojil in večje število podjetij, ki bodo zajeta v del za MSP Evropskega investicijskega sklada (EIS) in s tem olajša dostop do financiranja za MSP ter manjša podjetja s srednje veliko tržno kapitalizacijo.

Del splošnih dejavnosti EFSI krije jamstvo EU, del pa se izvaja na lastno tveganje EIB. Začetno vplačilo za jamstvo EU je znašalo 16 milijard EUR iz proračuna Unije, dopolnjeno pa je bilo z dodelitvijo lastnih sredstev EIB v višini 5 milijard EUR. Ta zneska sta se z uredbo o EFSI 2.0 povečala na 26 milijard EUR oziroma 7,5 milijarde EUR.

Jamstvo EU krije operacije financiranja in naložbene operacije, ki jih podpiše EIB v okviru dela za infrastrukturo in inovacije ter EIS v okviru dela za MSP. Začetna razdelitev med obema deloma je bila do največ 13,5 milijarde EUR za del za infrastrukturo in inovacije in do največ 2,5 milijarde EUR za del za MSP. Glede na izredno velik odziv na del za MSP se je usmerjevalni odbor EFSI, sestavljen iz članov, ki zastopajo Komisijo in EIB, odločil za uporabo prilagodljivosti iz Uredbe , da bi jo okrepil s prerazporeditvijo 500 milijonov EUR iz dela za infrastrukturo in inovacije v del za MSP v juliju 2016. Uredba o EFSI 2.0 je dodatno povečala delež dela za MSP in tako določila mejni znesek v višini 6,5 milijarde EUR, ki ga usmerjevalni odbor lahko prilagodi na do največ 9 milijard EUR .

Narava jamstva EU se obnavlja med trajanjem EFSI v tem smislu, da se razpoložljivo kritje jamstva EU lahko da na voljo za nove operacije po odplačilu obstoječih, pod pogojem, da jamstvo EU od 6. julija 2018 nikoli ne preseže 26 milijard EUR (ali 16 milijard EUR pred tem), in da skupna neto plačila iz splošnega proračuna Unije v okviru jamstva EU od 6. julija 2018 ne presežejo 26 milijard EUR (ali 16 milijard EUR pred tem).

Preglednica 1 – Razdelitev jamstva EU in njen razvoj skozi čas

(v milijardah EUR) EFSI 1.0 Prilagoditev EFSI 1.0 EFSI 2.0 Del za infrastrukturo in inovacije 13,5 13,0 19,5 MSP 2,5 3,0 6,5 Jamstvo EU skupaj 16,0 16,0 26,0 Sposobnost prevzemanja tveganj EIB 5,0 5,0 7,5 EFSI skupaj 21,0 21,0 33,5

Vir: Službe Komisije

3. Uporaba jamstva EU

Ta oddelek vsebuje pregled uporabe jamstva EU v okviru različnih dejavnosti, ki jih podpira EFSI. Jamstvo EU zajema različne produkte v okviru dveh delov (za infrastrukturo in inovacije ter za MSP).

Od konca leta 2017 je skupina EIB (EIB in EIS) podpisala 606 operacij v okviru EFSI za skupno financiranje v višini 37,4 milijarde EUR. Te operacije bodo po pričakovanjih mobilizirale naložbe v višini 207,3 milijarde EUR v vseh 28 državah članicah EU in za vse cilje, ki so določeni v uredbi o EFSI (glej sliko 1).

Slika 1: Naložbe EFSI, ki so bile zagotovljene za podpisane operacije v okviru dela za infrastrukturo in inovacije ter dela za MSP (po sektorjih z dne 31. decembra 2017)

Vir: EIB